**Mustang Mach-E primește un update important – creștere a capacității de remorcare, încărcare mai rapidă și recalibrare a sistemului One-Pedal**

* Ford Mustang Mach-E dispune acum de o creștere a capacității de remorcare la 1.000 kg pentru modelele cu autonomie extinsă, atât în versiunea cu un motor, cât și în cea cu două motoare

* În cadrul actualizării, confortul la interior a fost îmbunătățit, iar calibrarea sistemului One-Pedal a fost adaptată pentru mai multă ușurință în utilizare. De asemenea, încărcarea între 80-90% din capacitate a fost redusă cu 37 de minute.
* Ford Mustang Mach-E se vinde în Europa de un an; 88% dintre clienți își îndreaptă atenția către Mustang Mach-E renunțând la alte mărci de mașini

**KOLN, Germania, 3 mai 2022** – Capacitatea de remorcare aprobată a lui Ford Mustang Mach-E a fost acum crescută la 1.000 kg pe modelele cu autonomie extinsă, atât în versiunea cu un motor, cât și în cea cu două motoare – suficient pentru a permite clienților să tracteze o barcă tipică de pescuit din fibră de sticlă de dimensiuni mici sau medii.

Mustang Mach-E a primit, de asemenea, actualizări pentru a reduce timpul de încărcare între 80-90% din capacitate de la 52 de minute la 15 minute, o recalibrare a caracteristicii de utilizare a sistemului One-Pedal pentru performanțe mai fluide la viteze mici și îmbunătățiri în ceea ce privește confortul șoferului.

„Actualizarea pentru capacitatea de remorcare de la Mustang Mach-E este una dintre numeroasele actualizări gratuite pe care continuăm să le facem în hardware și software sau prin omologare, pentru a oferi proprietarilor cea mai bună experiență posibilă”, a declarat This Woelpern, director general, Importuri, Ford of Europe. „În special, în ceea ce privește remorcarea, a fost un exemplu minunat de reacție la cerințele clienților, în care am verificat fezabilitatea unei creșteri și am putut să le oferim ceea ce și-au dorit.”

Acum, vândut în Europa de peste un an, Mustang Mach-E continuă să câștige fani. Până în prezent, aproximativ 88% dintre clienți s-au mutat de la alte mărci de mașini la Ford pentru a experimenta caracteristicile atractive de condus, stilul îndrăzneț și autonomia vehiculului.

Proprietarii existenți pot beneficia, de asemenea, de multe dintre noutățile recente prin actualizări de software sau de omologare. În viitor, sunt planificate alte actualizări over-the-air pentru a îmbunătăți continuu Mustang Mach-E.

# # #

Valorile declarate privind consumul de combustibil/energie, emisiile de CO2 și autonomia modelelor electrice sunt măsurate în conformitate cu cerințele tehnice și specificațiile Regulamentelor Europene (CE) 715/2007 și (CE) 2017/1151, cu modificările ulterioare. Procedura de testare standard aplicată permite compararea diverselor tipuri de vehicule și a diverșilor producători.

***Despre Ford Motor Company***

*Ford Motor Company (NYSE: F) este o companie globală cu sediul în Dearborn, Michigan, care se angajează să contribuie la construirea unei lumi mai bune, în care fiecare persoană este liberă să se deplaseze și să își urmeze visele. Planul Ford+ al companiei pentru creștere și creare de valoare combină punctele forte existente, noile capacități și relațiile permanente cu clienții pentru a îmbogăți experiențele și a spori loialitatea acestora. Ford proiectează, produce, comercializează și oferă servicii pentru o gamă completă de vehicule conectate: camioane, vehicule utilitare, camionete și autoturisme Ford, precum și vehicule de lux Lincoln. Compania urmărește poziția de lider în domeniul electrificării, al serviciilor pentru vehicule conectate și al soluțiilor de mobilitate, inclusiv în ceea ce privește tehnologia de conducere autonomă și oferă servicii financiare prin intermediul Ford Motor Credit Company. Ford numără aproximativ 182.000 de angajați în întreaga lume. Mai multe informații despre companie, produsele sale și Ford Credit sunt disponibile la adresa corporate.ford.com.*

***Ford Europa*** *produce, vinde și oferă service pentru vehicule sub marca Ford pe 50 de piețe individuale și are aproximativ 41.000 de angajați la facilitățile proprii și asocierile în participațiune consolidate și aproximativ 55.000 de angajați dacă sunt incluse și entitățile neconsolidate. În plus față de Ford Motor Credit Company, operațiunile Ford Europa includ Divizia Ford de Relații cu Clienții și 14 unități de producție (10 deținute integral și patru asocieri în participațiune neconsolidate). Primele autoturisme Ford au fost livrate în Europa în 1903 – același an în care a fost fondată Ford Motor Company. Producția europeană a început în 1911.*